Ai 10 di
Avost di chest an in Ucraine e je jentrade in vore la leç che e
garantìs un statût di couficialitât aes diviersis lenghis
minoritariis dal paîs. Il proviodiment al permet di doprâ chestis
lenghis ancje inte aministrazion publiche, ma dome là che a son
feveladis tant che prime lenghe di almancul il 10% de popolazion. A
gjoldi di cheste leç e je stade massime la lenghe russe: cun di fat
in dì di vuê a son za 6 lis provinciis e 9 lis citâts principâls
che si son zovadis dal proviodiment par rindi couficiâl il rus. Dut
câs il proviodiment al à judât ancje altris lenghis che, rispiet
al rus, si cjatavin a vivi pardabon intune condizion di fuarte
minorizazion. Al è il câs dal ongjarês che al è stât za
ricognossût inte citât di Beregszász / Berehove in Transcarpazie
(Zakarpats’ka / Kárpátalja) e dal moldâf a Tărăsăuţi /
Tarasivtsi inte provincie di Çernivtsi / Cernăuţi. Un câs
emblematic al è ancje chel dal rumen che al è stât cumò
ricognossût a Biserica Alba / Bila Tserkva, intal distret di Rahău
/ Rakhiv in Transcarpazie, là che daûr dal ultin censiment il 11,6%
de popolazion al fevele par rumen.
Font:
Interfax.com.ua, 24/09/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn fra_Latn oci_Latn